Call Me If You Get Lost
Call Me If You Get Lost – šeštasis amerikiečių reperio ir įrašų prodiuserio Tyler, the Creator studijinis albumas išleistas 2021 m. birželio 25 d. Albumas nuo ankstesniųjų atlikėjo įrašų „Igor“ ir „Flower Boy“ skiriasi perėjimu nuo soul skambesio atgal prie atlikėjo ištakų, prie aštraus hiphopo skambesio. Albumas susilaukė didžiulio kritikų pripažinimo ir buvo komerciškai sėkmingas visame pasaulyje. JAV per pirmąją savaitę pardavus 169 tūkstančius kopijų, „Call Me If You Get Lost“ debiutavo pirmojoje „Billboard 200“ reitingo vietoje, tapdamas antruoju Tyler, the Creator įrašu, pasiekusiu šią viršūnę. 2023 m. balandžio mėnesio duomenimis, JAV parduota per milijoną įrašų ir jis tapęs platininiu. Lietuvoje albumas pasiekė trečiąją reitingo vietą. 2022 m. vykusiuose „Grammy“ apdovanojimuose albumas laimėjo apdovanojimą už geriausią repo albumą, o daina „WusYaName“ nominuota geriausio melodingojo repo atlikimo kategorijoje. 2023 m. kovą išleista nauja albumo versija „Call Me If You Get Lost: The Estate Sale“, kurioje pridėtos dainos, nepatekusios į albumą.